‘Appèlhof-uitspraak het ingrypende gevolge vir Zuma’Pres. Jacob Zuma. Foto: Elmond Jiyane, GCIS Die appèlhof het Donderdag in sy uitspraak oor Hlaudi Motsoeneng, omstrede bedryfshoof van die SAUK, gesê die OB se mond mag nie gesnoer word deur haar aanbevelings te ignoreer nie. Die hof het beslis dat Motsoeneng wel vir 60 dae geskors moet word terwyl ŉ tugverhoor vir sy oortredings gehou word, om te verhoed dat hy met die ondersoekproses inmeng. James Selfe, voorsitter van die DA se federale raad, het gesê die appèlhof se uitspraak het gewys dat die DA reg is oor sy posisie dat “die kantoor van die Openbare Beskermer, soos alle Hoofstuk Nege-instansies, ’n waardige een is”. Selfe het gesê die appèlhof het verder bepaal dat “’n individu of instansie wat geraak word deur enige bevinding, besluit of remediërende optrede deur die Openbare Beskermer nie daarop geregtig is om met ’n parallelle ondersoekproses as dié van die Openbare Beskermer te begin nie, en dat die uitkoms van daardie parallelle proses nie die bevindinge wat deur die Openbare Beskermer gemaak is, kan troef nie.” Selfe het gesê die uitspraak het ernstige gevolge vir Zuma en sy aanspreeklikheid vir die R246 miljoen wat aan Nkandla bestee is. Die Vryheidsfront Plus het ook die uitspraak verwelkom en gesê dit bevestig die oppergesag van die Grondwet. “Die appèlhof se bevinding het ŉ breë rooi streep getrek deur pres. Zuma en die ANC se hantering van die Nkandla-skandaal tot dusver,” het dr. Corné Mulder, hoofsweep van die VF Plus, gesê.